**Ozaveščevalno-zbiralna nagradna akcija**

**»Napolnimo nove ulične zbiralnike za stare aparate«**

Družba [**ZEOS, d.o.o.**](http://www.zeos.si/) organizira posebno ozaveščevalno-zbiralno nagradno akcijo **»Napolnimo nove ulične zbiralnike za stare aparate«**. Potekala bo vse **do konca junija 2025** v občinah, kjer storitve ravnanja z odpadki izvajajo **Simbio, d.o.o.** (Mestna občina Celje in Občine Vojnik, Dobrna, Štore, Šentjur, Žalec, Braslovče, Prebold, Polzela, Vransko, Tabor in Dobje), **PUP Saubermacher d.o.o.** (Mestna občina Velenje in Občine Šoštanj, Šmartno ob Paki, Nazarje, Gornji Grad, Ljubno, Luče in Solčava) in **JP Komunala d.o.o. Mozirje** (Občine Mozirje in Rečica ob Savinji).

Z akcijo želijo opozoriti občanke in občane na **»modro« novost**, ki se nahaja na vseh uličnih zbiralnikih za zbiranje starih aparatov v njihovi bližini. Po novem namreč zbiralniki omogočajo ločeno zbiranje odpadnih baterij, saj so na njih nameščeni posebni prekati modre barve za oddajo prenosnih baterij. S tem želijo vse spomniti na pomembnost pravilnega ločevanja starih aparatov in odpadnih baterij, ki v domačem gospodinjstvu hitro pristanejo med mešanimi komunalnimi odpadki ali v naravi. Nepravilno odloženi predstavljajo nevarnost za okolje, surovine, ki se nahajajo v njih pa so za vedno izgubljene. Ustrezno ločene lahko recikliramo in maksimalno zmanjšamo negativen vpliv na okolje in zdravje ljudi. Preprečimo ali zmanjšamo lahko celo požarna tveganja, ki obstajajo v primeru nepravilne oddaje, predvsem odpadnih baterij. Z njihovo oddajo na primerna zbirna mesta poskrbimo, da se obdelajo na varen in okolju prijazen način, materiali pa ponovno stopijo v predelovalni krog. Družba ZEOS, d.o.o. ima v načrtu do konca leta na ta način prenoviti vse ulične zbiralnike za zbiranje starih aparatov po državi.

Čas spomladanskih čiščenj je pravi čas, da se napolni vse do sedaj prenovljene ulične zbiralnike. S sodelovanjem v **nagradni igri** si lahko z nekaj sreče vsi sodelujoči prižrebajo tudi praktično in uporabno nagrado: organizatorji bodo podarili **šest** **vstopnic za Tehniški muzej Slovenije.** Posamezniki si jih lahko z nekaj sreče prislužijo na enega od dveh načinov:z objavljeno oz. poslano fotografijo ob oddaji e-odpadka oz. odpadne baterije v ulični zbiralnik ali s pravilnim odgovorom na vprašanje v prijavnem obrazcu. Točna navodila za sodelovanje in pravila nagradne igre so objavljena na spletni strani [www.zeos.si](http://www.zeos.si), kjer pa se nahaja tudi spletni zemljevid vseh lokacij zbiralnikov.

Ulični zbiralniki so bili sicer postavljeni v sklopu projekta Life Gospodarjenje z e-odpadki že pred devetimi leti. **A.)** V ulične zbiralnike se lahko odda v **večji predal** male gospodinjske aparate, ki so v velikosti odprtine bobna zbiralnika ali manjši (električni mešalniki, likalniki, tehtnice, ure, grelniki vode, ožemalniki, opekači kruha, salamoreznice …), elektronske igrače, računalniško opremo (tipkovnice, miške,…) in zabavno elektroniko in drugo malo opremo in orodje (sušilniki in kodralniki las, električna orodja, sesalniki, ventilatorji, brivniki, svetilke, likalnik, električna ščetka, elektronske cigarete t.i. vejpi …). *Opozorilo:* Predno oddate male aparate, iz njih odstranite baterije (v kolikor je to možno) in jih oddajte v ločen moder manjši zbiralnik, ki je nameščen na uličnem zbiralniku. \* V **ločeni manjši novi modri zbiralnik (nameščen na uličnem zbiralniku)** pa se lahko odda odpadne prenosne baterije in akumulatorje AA, AAA, AAAA, DC, 9V itd. *Opozorilo:*Svetujejo, da se vse litij-ionske baterije (po navadi so to baterije, ki so namenjene ponovnemu polnjenju) zavije v plastično folijo ali drugo zaščitno embalažo, da preprečite kratke stike oz. še boljše, da se le-te odpelje v najbližji zbirni center. Tako se izognemo morebitnim nevšečnostim, do katerih pride ob kopičenju tovrstnih baterij (požar...). **B.)** V ulične zbiralnike ne sodijo TV in monitorji ter sijalke, saj se ob oddaji lahko razbijejo, le-te se lahko odda v trgovinah z električno in elektronsko opremo (zeleni koti), v okviru lokalnega mobilnega zbiranja ali na zbirne centre. Prav tako ne sodijo v te zbiralnike kakršnikoli drugi odpadki kot so oblačila, igle, zdravila itd.

Organizatorji akcije se že veselijo odziva in se vsem vnaprej zahvaljujejo v imenu okolja!

**Več:** Urša Dolinšek - E: [urska.dolinsek@zeos.si](mailto:urska.dolinsek@zeos.si) / T: 01 235 52 55